**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 15.10.2017, ora 08.00 – 16.10.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 16.10.2017, ora 07.00**

**RÂURI**

**Debitele au fost, în general, staţionare,** exceptând cursurile râurilor Someș și Crișul Negru și cursurile inferioare ale Ialomiței și Buzăului, unde au fost în scădere ușoară.

 Debitele se situează, în general, la valori cuprinse între 30-90% din mediile multianuale lunare, mai mari (în jurul şi peste mediile lunare) pe râurile Bârzava, Sabar, Buzău, Sitna, cursul superior al Vișeului, cursul inferior al Jiului şi pe râurile din Dobrogea şi mai mici (sub 30% din normalele lunare) pe râurile din bazinele Bistrei, Nerei, Bârladului şi Jijiei, precum şi pe unii afluenţi ai Mureşului inferior, Jiului superior, Oltului superior și mijlociu și Argeșului superior.

 Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staţionare**, exceptând cursurile inferioare ale Someșului, Crișului Negru și Ialomiței, unde vor fi în scădere ușoară.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 15.10.2017 – 16.10.2017, a fost staţionar, având valoarea de 3600 m3/s**, sub media multianuală a lunii octombrie (3850 m3/s).

 În aval de Porţile de Fier debitele au fost în scădere la Gruia și pe sectorul Oltenița –Tulcea, în creștere pe sectorul Calafat – Zimnicea și staționare la Giurgiu.

**Debitul la intrarea în ţară (secţiunea Baziaş) va fi în uşoară scădere (3500 m3/s).**

 În aval de Porţile de Fier debitele vor fi în scădere pe sectoarele Gruia – Calafat şi Cernavodă – Tulcea, staţionare la Bechet şi pe sectorul Olteniţa – Călăraşi şi în creştere pe sectorul Corabia – Giurgiu.

**2.** **Situaţia meteorologică în intervalul 15.10.2017, ora 09.00 – 16.10.2017, ora 06.00**

**ÎN ŢARĂ**

**În cea mai mare parte a țării vremea s-a încălzit** față de ziua precedentă, iar majoritatea valorilor termice diurne au fost mai ridicate decât cele specifice datei, cu abateri pozitive mai mari (8....9 grade) în Oltenia. Temperaturile maxime s-au încadrat între 14 grade la Batoș, Joseni și Ocna Șugatag și 26 de grade la Târgu Jiu. Cerul a fost mai mult senin, exceptând regiunile nord-estice, nordice și, parțial, cele centrale, unde a prezentat înnorări. Cu totul izolat și trecător, în Moldova și în nordul Carpaților Orientali, a plouat slab. Vântul a prezentat intensificări temporare în Carpații Meridionali și Carpații de Curbură, precum și în nordul Moldovei, cu rafale de 55 - 65 km/h. Stratul de zăpadă s-a menținut, la înălțimi mari, în Carpații Meridionali și de Curbură, cu grosimi, în platformele stațiilor meteorologice, de până la 45 cm la Vârfu Omu. Valorile termice la ora 06.00 erau cuprinse între 1 grad la Miercurea Ciuc și 16 grade la Bacău, Gura Portiței, Jurilovca și Sulina. Dimineața și noaptea, izolat, în sud-vest și centru, s-a semnalat ceață.

**Observație:** *începând de ieri de la ora 06.00 au fost în vigoare 2 atenționări cod galben pentru fenomene meteorologice periculoase imediate, emise de SRPV Bacău și CNPM București pentru Muntenia, vizând intensifcările vântului.*

**LA BUCUREŞTI**

**Vremea a fost frumoasă și caldă**. Cerul a fost mai mult senin, iar vântul a suflat slab până la moderat. Temperatura maximă a fost de 21 de grade la Afumați și 22 de grade la Filaret și Băneasa, iar la ora 06.00 se înregistrau 6 grade la stația meteo Băneasa, 9 grade la Afumați și 10 grade la Filaret.

**3. Prognoza meteorologică în intervalul 16.10.2017, ora 09.00 – 17.10.2017, ora 09.00**

**ÎN ŢARĂ**

**Vremea va fi caldă.** Cerul va fi mai mult senin, iar vântul va sufla slab și moderat, cu unele intensificări în zona înaltă de munte. Temperaturile maxime vor fi cuprinse între 17 și 26 de grade, cu cele mai ridicate valori în Oltenia, iar cele minime se vor situa, în general, între 4 și 12 grade. Dimineața și noaptea, local în regiunile nord-vestice și centrale și izolat în rest, va fi ceață.

**LA BUCUREŞTI**

**Vremea va fi frumoasă și caldă.** Cerul va fi mai mult senin, iar vântul va sufla slab până la moderat. Temperatura maximă va fi de 22...23 de grade, iar cea minimă va fi de 8...10 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Mureş** informează despre **prezenţa de spumă albă şi apă de culoare gri cu miros pătrunzător, fără mortalitate pisciolă, cu sursă necunoscută, pe sectorul de râu din localitatea Miercura Nirajului, strada Plopilor nr. 37, jud. Mureş, al cursului de apă Nirajul Mare**. După efectuarea de investigaţii şi prelevări de probe de apă de la faţa locului se va reveni cu informaţii suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 12.10.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 14.10.2017 - 15.10.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Alte evenimente deosebite**

**G.N.M.-C.J.Neamţ** informează telefonic **că la data de 15.10.2017, în jurul orei 14.00, pe raza com. Taşca, județul Neamţ, un om a fost rănit de un urs,** iar actualmente se află la spital în stare gravă. Se va reveni cu informaţii suplimentare după convocarea unei comisii.

DIRECȚIA DE COMUNICARE